KIRJALLINEN KYSYMYS E-2802/00 esittäjä(t): Jeffrey Titford (EDD) komissiolle. Turvallisuus ja terveysvaikutukset Ranskan rautateillä.



Virallinen lehti nro 113 E , 18/04/2001 s. 0179 - 0180



KIRJALLINEN KYSYMYS E-2802/00 esittäjä(t): Jeffrey Titford (EDD) komissiolle (4. syyskuuta 2000) Aihe: Turvallisuus ja terveysvaikutukset Ranskan rautateillä Yritän olla avuksi vaalipiirini asukkaille, jotka matkustivat Ranskan rautateiden lakon aikana 21.22. heinäkuuta 2000 Pariisista Firenzeen. Matkan kuluessa heille aiheutui seuraavia ongelmia: 1. Matkustajavaunun valot eivät toimineet ennen keskiyötä. 2. Sänkyjä ei saanut avattua ja he joutuivat viettämään koko yön istuen. 3. Lakanoita, pyyhkeitä ja huopia ei toimitettu. 4. Vaunuosastoissa ja vessoissa oli voimakas virtsan haju. 5. Vaunuosastoissa ei ollut lämmitystä. 6. Junassa ei ollut ravintolavaunua. 7. Turvallisuustoimien puute junassa ei näyttänyt olevan muita virkailijoita kuin kuljettaja. Paluumatkalla pariskunnalla oli lisäksi seuraavia ongelmia: 1. Vessoissa ei ollut WC-paperia eikä vettä käsien pesemiseen. 2. Ruoka- ja juomatarjoilua ei ollut, vaikka matka kesti 13 tuntia. Vaalipiirini asukkaat päättävät minulle osoitetun kirjeen sanomalla, että he tunsivat kaikkien matkustajien terveyden ja turvallisuuden vaarantuneen molempien matkojen aikana. Ilmoittaisiko Euroopan komissio, onko Euroopan unionilla lakeja tai asetuksia, jotka koskisivat myös rautatiematkustajien terveyttä ja turvallisuutta, ja jos on, voitaisiinko niitä soveltaa tähän nimenomaiseen tapaukseen? Vaalipiirini asukkaat huomauttavat, että tällaisia kestämättömiä olosuhteita ei olisi suvaittu britannialaisissa junissa. Loyola de Palacion komission puolesta antama vastaus (16. lokakuuta 2000) Komissio on täysin samaa mieltä siitä, että olosuhteet, joihin parlamentin jäsenen vaalipiirin asukkaat joutuivat, ovat kestämättömät ja vakuuttaa parlamentin jäsenelle olevansa pahoillaan heidän puolestaan. Mikään erityinen yhteisön säädös ei sääntele rautateiden ja niiden matkustajien välistä sopimussuhdetta. Yksityiskohtaiset vaatimukset matkustajien terveydestä ja turvallisuudesta sekä palvelun laadusta kuuluvat kansallisen lainsäädännön ja rautateiden sisäisen säännöstön piiriin. Koska vaalipiirin jäsenet ovat matkustaneet kansainvälisellä junalla (PariisiFirenze), on syytä mainita voimassa oleva kansainvälisiä rautatiekuljetuksia koskeva yleissopimus (COTIF), jossa säädetään rautateitse tapahtuvista kansainvälisistä matkustaja- ja matkatavarakuljetuksista. Kaikki jäsenvaltiot, Ranska ja Italia mukaan luettuina, kuuluvat sopimuksen allekirjoittaneiden 40 maan joukkoon. Rautateiden vastuu vahingoista rajoittuu pääasiassa onnettomuuksien seurauksiin. Lisäksi sopimuksessa säädetään esimerkiksi velvollisuudesta korvata osittain tai kokonaan matkalipun hinta, mikäli matkustaja joutuu paikkojen puutteen vuoksi matkustamaan alemman maksuluokan osastossa tai junassa kuin mitä lipussa on mainittu (25 artikla). Komissio on aktiivisesti edistänyt Euroopan rautateiden elpymistä, muun muassa tekemällä toiminnasta enemmän liiketoiminnan kaltaista ja parantamalla asiakaspalvelua. Komission viimeisin aloite, joka tunnetaan paremmin infrastruktuuripakettina(1), on parhaillaan neuvoston ja Euroopan parlamentin välisessä sovittelumenettelyssä. Näiden säädösten hyväksymisen jälkeen komissio aikoo valmistella muita ehdotuksia rautateiden kilpailukyvyn parantamiseksi kuljetusmarkkinoilla. Aloitteeseen liittyen komissio myöntää, että matkustajien oikeuksien parantaminen voi olla tarpeen. Nykyisen lainsäädäntötilanteen huolellisen tarkastelun jälkeen voitaisiin tehdä asiaa koskevia tarkoituksenmukaisia ehdotuksia. (1) KOM(1999) 616 lopullinen.